**ELŐTERJESZTÉS**

**A Gazdasági és Jogi Bizottság 2020. júniusi ülésére**

**Javaslat a szombathelyi 10011/7 hrsz.-ú ingatlan értékesítésével kapcsolatos döntés meghozatalára**

A Szombathelyi Egyházmegye azzal fordult Önkormányzatunkhoz, hogy a szombathelyi 10011/2 hrsz.-ú ingatlan használaton kívüli 980 m2 nagyságú részét meg kívánja vásárolni a Boldog Brenner János Általános Iskola és Gimnázium bővítése céljából.

Szombathely Megyei Jogú Város Önkormányzata tulajdonában és a Szombathelyi Élelmiszeripari és Földmérési Szakgimnázium, Szakközépiskola és Kollégium vagyonkezelésében lévő szombathelyi 10011/2 hrsz.-ú, kivett üzem megnevezésű 5096 m2 alapterületű ingatlan jogerősen megosztásra került a 10011/7 és 10011/8 hrsz.-ú ingatlanokra, amelyek ingatlan-nyilvántartási átvezetése megtörtént.

A megosztás során kialakult szombathelyi 10011/8 hrsz.-ú, 4116 m2 alapterületű kivett üzem megnevezésű ingatlan a Szombathelyi Élelmiszeripari és Földmérési Szakgimnázium, Szakközépiskola és Kollégium vagyonkezelésében maradt. A szombathelyi 10011/7 hrsz.-ú, 980 m2 alapterületű kivett beépítetlen terület megnevezésű ingatlanról a vagyonkezelői jog törlésre került, üzleti vagyonba sorolása megtörtént, így az ingatlan Szombathelyi Egyházmegye részére történő értékesítésének minden akadálya elhárult.

A 10011/7 hrsz.-ú ingatlan forgalmi értékét az Önkormányzat által felkért értékbecslő bruttó 17.299.940,- Ft-ban határozta meg.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (továbbiakban: vagyonrendelet) 14. § (4) bekezdés k) pontja alapján fontos közérdekre, gazdasági, városfejlesztési vagy városrendezési érdekre tekintettel 25 millió forint forgalmi érték alatti ingatlan esetén mellőzhető a versenyeztetési eljárás lefolytatása azzal, hogy 15 és 35 millió forint közötti forgalmi értéke esetén a vagyonrendelet 8. § (1) bekezdés b) pontjára figyelemmel a tulajdonosi jogokat a Gazdasági és Jogi Bizottság gyakorolja.

Javaslom, hogy a Tisztelt Bizottság a vagyonrendelet 8. § (1) bekezdés b) pontjában, illetve 14. § (4) bekezdés k) pontjában foglalt rendelkezésekre tekintettel döntsön a szóban forgó ingatlan Szombathelyi Egyházmegye részére történő értékesítéséről a szakértő által meghatározott bruttó 17.299.940,- Ft vételáron.

A Szombathelyi Egyházmegyével egyeztetett adásvételi szereződés az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2020. június 12.**

 **/: Dr. Nemény András :/**

**Határozati javaslat**

**…./2020. (VI. …..) GJB. számú határozat**

A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 8. § (1) bekezdés b) pontjában biztosított hatáskörében a 14. § (4) bekezdés k) pontban foglalt rendelkezésre tekintettel a szombathelyi 10011/7 hrsz.-ú, 980 m2 alapterületű kivett beépítetlen terület megnevezésű ingatlant a Szombathelyi Egyházmegye részére értékesíti bruttó 17.299.940,- Ft vételáron, egyúttal felhatalmazza a polgármestert az előterjesztés melléklete szerinti adásvételi szerződés aláírására.

**Felelős:** Dr. Nemény András polgármester

 Dr. Horváth Attila alpolgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály vezetője)

**Határidő:** 2020. június 30.